Document ID: /fineweb-2-swissfilter-quality_10-filterrobots/filtered/02038.jsonl.gz/2090

Cun la sanaziun ed il schlargiament duai la segirezza da la via vegnir engrondida. Plinavant saja per exempel il fundament dal surpassadi da la Viafier retica manglus ed ils mirs da sustegn en in nausch stadi. Quai scriva la regenza en ina communicaziun.
Per sanar approva la regenza 7,2 milliuns francs. La via vegn schlargiada sin 5,8 meters sur ina distanza da 750 meters. Perquai ch'ils mirs da sustegn sin vart da la val èn en in stadi nausch, duai la via vegnir engrondida sin quella vart. Lura pon ins gist remplazzar quels mirs.
Stan actual da la via
Fin uss sajan crudadas da crappa ina gronda sfida per mantegnair la via. Il traffic saja er impedì. Ils autos da posta na pon betg cruschar senza conflict, ed i vala ina limita da pais da 28 tonnas. Per raschuns da la tgira da monuments vegnan ils mirs da sustegn bajegiads cun crappa natirala.
Sanaziun da la via en Val Son Pieder
Plinavant ha la regenza approvà in project da radund 4,2 milliuns francs per curreger la via da Val S. Pieder tranter Waldheim e Hansjola. Il traject na correspundia betg pli a las pretensiuns dad oz envers ina via chantunala, scriva la regenza.
Il spazi limità restrenschia la segirezza da las participantas e dals participants dal traffic. Tranter auter duai la via vegnir pli lada, uschia che er dus autos da posta pon sa cruschar dador la chaplutta da Son Niclà.